Informácia 
o priebehu a výsledkoch návštevy ministra zahraničných vecí Slovenskej republiky Eduarda Kukana v Úradovni OSN vo Viedni (21. január 2003)

      Dňa 21. januára 2003 uskutočnil minister zahraničných vecí SR Eduard Kukan pracovnú návštevu Úradovne OSN vo Viedni (UNOV). Počas návštevy  rokoval s najvyššími predstaviteľmi medzinárodných organizácií, generálnym riaditeľom Úradovne OSN vo Viedni a zároveň výkonným riaditeľom Úradu OSN pre drogy a kriminalitu (UN ODC) Antoniom Maria Costom, výkonným tajomníkom Prípravnej komisie Organizácie zmluvy o všeobecnom zákaze jadrových skúšok (CTBTO) Wolfgangom Hoffmannom a generálnym riaditeľom Organizácie OSN pre priemyselný rozvoj (UNIDO) Carlosom Alfredom Magariňosom. Predmetom rokovania boli aktuálne medzinárodno-politické otázky z pohľadu agendy uvedených organizácií a spolupráca Slovenskej republiky s jednotlivými organizáciami. Súčasťou návštevy bolo aj rokovanie delegácie SR vedenej vedúcim služobného úradu MZV Miroslavom Mojžitom s predstaviteľmi Medzinárodnej agentúry pre atómovú energiu (IAEA). Na rokovaní s predstaviteľmi Prípravnej komisie CTBTO a zástupcami IAEA sa zúčastnila aj predsedníčka Úradu jadrového dozoru SR Marta Žiaková. Návšteva ministra E. Kukana vhodným spôsobom zvýraznila v tom čase prebiehajúcu spoločensko – prezentačnú akciu “Slovenský týždeň vo Viedenskom medzinárodnom stredisku”, ktorej súčasťou bol aj pracovný obed podávaný stálym predstaviteľom SR pri OSN vo Viedni Alojzom Némethym pre najvyšších predstaviteľov UNOV, UNIDO, CTBTO, IAEA a veľvyslancov a stálych predstaviteľov. Minister E. Kukan poskytol počas návštevy exkluzívny rozhovor pre mienkotvorný rakúsky denník Die Presse.   

1. 	Rokovanie s  Antoniom Maria Costom, generálnym riaditeľom Úradovne OSN vo Viedni a výkonným riaditeľom Úradu OSN pre drogy a kriminalitu (UN ODC) 

Minister E. Kukan ocenil doterajšiu prácu A. M. Costu od jeho nástupu do funkcie v máji 2002, predovšetkým jeho nový štýl manažmentu, efektívne riadenie, financovanie a dobrú komunikáciu s členskými krajinami OSN. Ocenil prijaté opatrenia smerujúce k  posilneniu Sekretariátu pre oblasť boja proti terorizmu v nadväznosti na rozhodnutia 5. výboru 57. Valného zhromaždenia OSN. Informoval, že SR za jednu z dôležitých oblastí považuje boj proti organizovanému nadnárodnému zločinu, praniu špinavých peňazí, iným formám finančnej kriminality a korupcii. V tomto smere SR aktívne participuje na príprave Dohovoru OSN proti korupcii a zároveň pripravuje v roku 2003 ratifikáciu Dohovoru OSN proti nadnárodnému organizovanému zločinu. 

A.M. Costa informoval ministra o substantívnom zameraní činnosti UN ODC, spomenul hlavné priority úradu, ktorými sú boj proti šíreniu drog, kriminalite, pašovaniu zbraní, ľudí. Poukázal na problémy, ktoré s drogami a kriminalitou má Kolumbia, Bolívia, Afganistan, Čína, Ukrajina, RF, krajiny Balkánu. Sem je smerovaná hlavná časť pomoci UN, ODC. Konštatoval pretrvávajúce obmedzenia v oblasti finančného zabezpečenia programov a to aj napriek tomu, že spolupráca s donormi sa zlepšuje. V budúcnosti by chcel rozvinúť úzku spoluprácu aj s EÚ a OECD. Ocenil pokrok SR v boji proti kriminalite a rozširovaniu drog. SR podľa jeho hodnotenia patrí do skupiny s rozdielnou potrebou prijímania pomoci, predovšetkým v kontexte budúceho členstva v EÚ. Privítal informáciu o ratifikačnom procese Dohovoru OSN o boji proti nadnárodnému zločinu v SR a vyjadril očakávanie, že Dohovor nadobudne účinnosť pravdepodobne v júli tohto roku (potrebná je ratifikácia 44 krajín). Vyzval SR na aktívne zapojenie sa do prípravy  nadchádzajúceho zasadnutia Komisie OSN pre narkotické látky a na zodpovedajúcu účasť na ministerskom segmente.

Minister E. Kukan informoval o existencii Národného programu boja proti drogám , ktorého plnenie sa každoročne vyhodnocuje. Oznámil, že drogovú problematiku v SR koordinuje podpredseda vlády SR, ktorý sa pravdepodobne zasadnutia Komisie aj zúčastní.

A.M. Costa potvrdil už predtým avizovaný zámer uzatvoriť Regionálny styčný úrad UN ODC v Bratislave, ktorý pokrýva krajiny, ktoré sa čoskoro stanú členmi EÚ (MR, PR, ČR, SR, SloR). Rovnako pristúpil k uzatvoreniu podobného regionálneho úradu v Rige. Za dôvod označil iné zdroje pre financovanie programov zameraných na aktuálne problémy v oblasti drog a kriminality, ku ktorým budú mať nové členské štáty EÚ prístup. Poukázal na existujúce problémy na Balkáne a na potrebu zriadenia regionálneho úradu v Belehrade. Vyzval SR pomáhať pri zriaďovaní takéhoto úradu. Prisľúbil, že bude hľadať spôsob ako kompenzovať SR za presun regionálneho centra.   

Geografická blízkosť Bratislavy k UNOV bola počas rozhovoru vyzdvihnutá oboma predstaviteľmi ako dobrá príležitosť na zintenzívnenie vzájomnej spolupráce. A.M. Costa uviedol, že už teraz využívajú v Bratislave rôzne služby a nakupujú tovary pre potreby OSN. Ponúkol aj expertov OSN pre potreby vlády SR a v súvislosti so vstupom do EÚ. Minister E.Kukan ponúkol využiť hlavné mesto SR na konanie rôznych seminárov a konferencií, ponúkol slovenských expertov pre potreby OSN. E.Kukan prejavil záujem o zvýšenie zastúpenia občanov SR v UN ODC ako aj v UNOV. A.M. Costa myšlienku podporil, uviedol, že výber pracovníkov do OSN prebieha verejne a transparentne a vyzval, aby mu prostredníctvom stáleho predstaviteľa boli ponuky predložené. 

Minister E. Kukan pozval A. M. Costu na oficiálnu návštevu SR.

2. 	Rokovanie s Carlosom Alfredom Magariňosom, generálnym riaditeľom Organizácie OSN pre priemyselný rozvoj (UNIDO)

Minister E. Kukan vyzdvihol aktivity a schopnosti generálneho riaditeľa UNIDO, vyjadril podporu zo strany SR  jeho reformám a novým iniciatívam v nadväznosti na realizáciu Miléniovej deklarácie OSN. Potvrdil, že SR bude i naďalej prispievať do Fondu priemyselného rozvoja UNIDO a je pripravená podporiť tie aktivity, pre ktoré môže poskytnúť svoj odborný potenciál, napr. v oblasti životného prostredia vo väzbe na priemyselný rozvoj. Osobitné miesto bude patriť rozvoju regionálnej spolupráce a rozvoju regionálnych iniciatív UNIDO. V tomto smere SR považuje uskutočnenie medzinárodnej konferencie ministrov k problematike životného prostredia v júni 2002 v spolupráci s UNIDO za úspech a je pripravená pokračovať v realizácii podobných aktivít, napr. zorganizovaním medzinárodnej konferencie v roku 2004. Pri tejto príležitosti bol ocenený vklad ministra životného prostredia SR do uskutočnených aktivít SR-UNIDO, v ktorých má SR ambíciu dlhodobo pokračovať. Minister E. Kukan informoval, že i po rozhodnutí vlády SR o zrušení UNIDO ITPO (Investment Technology Promotion Office) so sídlom v Bratislave bude SR  hľadať iné vhodnejšie formy spolupráce.  Informoval, že bolo vytvorené pracovisko  pre spoluprácu SR-UNIDO v rámci novej organizačnej štruktúry  MH SR. 

Generálny riaditeľ UNIDO C.A. Magariňos ocenil zahraničnopolitické úspechy SR a priebeh ekonomických reforiem. Za pozitívnu označil doterajšiu spoluprácu SR a UNIDO, najmä v oblasti životného prostredia a vyjadril spokojnosť so splnením tých cieľov, ktoré boli v rámci Generálnej konferencie UNIDO v roku 2001 počas rokovania s ministrom životného prostredia nastolené. Podľa neho budú aktivity v tomto smere i naďalej pokračovať. Predpokladá, že bude potrebné vzájomne dohodnúť dlhodobejší plán  spolupráce v danej oblasti. Dôležitú úlohu zohrá vytvorenie regionálneho fondu pre transfer environmentálnych technológií. UNIDO preferuje podporu aktivít, ktoré majú regionálny záber. Ako príklad spomenul pripravovanú konferenciu v Budapešti k technológiám ako aj spoluprácu s maďarskými univerzitami k problematike kvality potravín a automobilového priemyslu. Podľa jeho vyjadrenia je SR ako kandidátska krajina EÚ pre UNIDO zaujímavá aj preto, lebo v súvislosti s prístupovým procesom upravuje a prispôsobuje sa rôznym technickým normám platným v krajinách EÚ. Z tohto procesu prispôsobovania sa môžu poučiť iné krajiny, ktoré sa pokúšajú presadiť svoje výrobky na trhoch krajín EÚ. 

Minister E.Kukan informoval, že SR je pripravená ponúknuť viac expertov pre potreby Sekretariátu UNIDO, čím reagoval na zámery UNIDO obsadiť v najbližších rokoch cca 50 nových miest. Oznámil aj zámer predložiť kandidatúru SR do Rady priemyselného rozvoja počas tohtoročnej Generálnej konferencie UNIDO.

V závere rokovania generálny riaditeľ UNIDO C.A. Magariňos vyzdvihol dlhodobé skúsenosti ministra zahraničných vecí SR v oblasti OSN.  Požiadal, aby SR bola na tohtoročnej generálnej konferencii UNIDO zastúpená na vysokej úrovni. Prijal pozvanie ministra E. Kukana na oficiálnu návštevu SR. 

3. 	Rokovanie s Wolfgangom Hoffmannom,  výkonným tajomníkom Prípravnej komisie Organizácie pre všeobecný zákaz  jadrových skúšok ( PrepCom CTBTO)

Výkonný riaditeľ PrepCom CTBTO W. Hoffmann ocenil doterajšiu spoluprácu so SR na politickej a technickej úrovni. Pripomenul najmä veľmi úspešný technický experiment, ktorý sa uskutočnil koncom roka 2001 na Slovensku (Bratislava, Stupava, Turecký vrch), a ktorého výsledky výrazne prispeli k získaniu praktických skúseností budúcich inšpektorov z práce v reálnych podmienkach (inšpekcie v mieste). Minuloročný podobný experiment v Kazachstane nebol podľa jeho názoru rovnako úspešný. V tomto roku plánujú experiment uskutočniť v Taliansku a potom možno opäť požiadajú Slovensko. Ďalej informoval ministra E. Kukana o stave budovania medzinárodnej siete monitorovacích staníc, ktorá je dokončená v súčasnosti na 45 percent, o schválení rozpočtu na budúci rok pri nulovom raste a  aktuálnom stave platnosti Dohody o všeobecnom zákaze jadrových skúšok (CTBT). Kriticky poukázal na pretrvávajúci negatívny postoj súčasnej administratívy USA k ratifikácii, ale zároveň  potvrdil, že USA pravidelne hradia časť príspevkov do rozpočtu Prípravnej komisie. V tomto kontexte poukázal na niektoré štáty /Kolumbia, Alžírsko/, ktoré sú pripravené na ratifikáciu Dohody, avšak zjavne vyčkávajú na USA. Pripomenul, že India, Pakistan a KĽDR zatiaľ k ratifikačnému procesu nepristúpia. V iných krajinách – ako napríklad v Demokratická republika Kongo – riešia celkom iné naliehavé vnútropolitické otázky. Problémy s ratifikáciou pretrvávajú aj v blízkovýchodných krajinách.  W. Hoffmann informoval o zámere uskutočniť začiatkom septembra 2003 vo Viedni ďalšiu medzinárodnú schôdzku na vysokej úrovni s cieľom podporiť ratifikáciu Dohody. Výkonný tajomník  poďakoval za politickú podporu, ktorú Slovensko poskytuje a za konkrétnu technickú podporu Prípravnej komisii a technickému sekretariátu CTBTO. Ocenil veľmi dobrú spoluprácu  a prácu zástupcov SR pracujúcich v sekretariáte CTBTO. Zároveň vyzdvihol skutočnosť, že SR vždy platí svoje príspevky do rozpočtu načas a v plnej výške.

Minister E. Kukan  ponúkol kapacity SR na ďalšie aktivity súvisiace s prípravou vstupu CTBT do platnosti a ocenil doterajšiu spoluprácu. Predsedníčka ÚJD M. Žiaková vyjadrila pripravenosť spolupracovať aj na technickej a expertnej úrovni. Minister E. Kukan pozval W. Hoffmanna na oficiálnu návštevu SR, ktorej termín bol predbežne dohodnutý na prvú polovicu budúceho roku (február – máj 2004).

4. 	Rokovanie s Wernerom Burkartom, zástupcom generálneho riaditeľa Medzinárodnej agentúry pre atómovú energiu (IAEA) 

     	Rokovanie viedol vedúci úradu MZV SR Miroslav Mojžita, ktorý ospravedlnil neúčasť ministra zahraničných vecí z dôvodu neodkladných pracovných povinností v NR SR. Počas diskusie uviedol, že SR podporuje činnosť IAEA, dohľad nad mierovým využívaním jadrovej energie a dodržiavanie Zmluvy o nešírení jadrových zbraní (NPT). Podporu vyjadril aj úsiliu IAEA zabezpečiť zvýšenie ochrany pred jadrovým terorizmom, angažovanosťou agentúry v Iraku aj v KĽDR. M. Mojžita pripomenul aktivity odborníkov zo SR, ktorí pracujú v IAEA od jej vzniku. Spomenul otvorenie Centra pre jadrovú bezpečnosť pre Strednú a Východnú Európu (CENS) v Bratislave v septembri 2002, ktoré bolo vybudované v spolupráci s vládou Švajčiarska a IAEA. Podporil nulový rast budúceho rozpočtu agentúry. Pripomenul, že energetická spotreba SR je pokrytá na 50 percent z využívania 6 jadrových jednotiek.  

Zástupca generálneho riaditeľa IAEA W. Burkart pozitívne hodnotil spoluprácu SR a IAEA všeobecne ako aj pri realizácii rôznych projektov technickej spolupráce, medzi ktoré patrí napr. dokončenie projektu Cyklotrón v Bratislave, pokračovanie projektu SIT (sterilizácia hmyzu). W. Burkart zdôraznil finančný a obchodný úžitok pre zúčastnených. V rámci diskusie o zmluvnej základni medzi SR a IAEA sa hovorilo o  termíne ratifikácie Dodatkového protokolu k dohode o úplných zárukách medzi Slovenskou republikou a IAEA v zmysle Zmluvy o nešírení jadrových zbraní, ktorý bol podpísaný v roku 1999. Predstaviteľ MZV informoval, že celý ratifikačný  proces  je v záverečnej fáze a mal by byť ukončený do konca tohoto roku. Zástupcovia IAEA požiadali SR doriešiť jednotnú kontrolu radiačných zdrojov využívaných hlavne v zdravotníctve a jadrových zariadení. W. Burkart informoval aj o vývoji v súvislosti s inšpekciami IAEA v Iraku a príprave správy pre BR OSN na základe rezolúcie č.1441. Podľa neho je práca inšpektorov  približne v polovici a na jej dokončenie bude potrebný ďalší čas. Situáciu v KĽDR označil W.Burkart za komplikovanú. Rada guvernérov IAEA zatiaľ nedospela k jednotnému názoru či záležitosť má byť posunutá do BR OSN. Agentúra má vypracovanú právnu analýzu o platnosti zmluvy NPT pre KĽDR, ktorá deklaruje, že od nej odstúpila a nemusí teda aplikovať bezpečnostné záruky.  

Záver:

Návšteva ministra zahraničných vecí SR E. Kukana v Úradovni OSN vo Viedni splnila svoj cieľ. Mala predovšetkým hodnotiaci charakter a prispela k potvrdeniu záujmu SR o aktívnu spoluprácu. Rokovania s najvyššími predstaviteľmi medzinárodných organizácií vychádzali z vysokej úrovne vzájomnej politickej aj technickej spolupráce. Na rokovaniach neodzneli nové námety na spoluprácu. MZV bude v súčinnosti s ďalšími gestorskými rezortmi aj naďalej zabezpečovať aktívne pôsobenie na pôde medzinárodných organizácií. Medzi hlavné úlohy bude patriť:

-	ratifikácia Dohovoru OSN o boji proti nadnárodnému organizovanému zločinu
-	účasť delegácie SR na zasadnutí Komisie OSN pre narkotické látky
-	využiť skúsenosti z činnosti regionálneho úradu UN ODC v Bratislave pri zriaďovaní podobného úradu v Belehrade
-	zabezpečiť návštevu GR UNOV a UN ODC na Slovensku (II. polrok 2003)
-	formalizovať nový druh spolupráce s UNIDO po ukončení činnosti ITPO Bratislava
-	účasť delegácie SR na generálnej konferencii UNIDO
-	zabezpečiť návštevu GR UNIDO v SR  (II. polrok 2003)
-	podporovať proces ratifikácie zmluvy CTBTO ďalšími krajinami
-	zabezpečiť návštevu predsedu Prípravnej komisie CTBTO v SR (I. polrok 2004)
-	zjednotiť kontrolu radiačných zdrojov, využívaných v zdravotníctve, a jadrových zariadení
-	ratifikácia dodatkového protokolu k Dohode o bezpečnostných zárukách medzi SR a IAEA 
-	ponúkať medzinárodným organizáciám expertov zo SR